Broj: 711-I-2129-M-393/22-02-24

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Branka Tukača, općinskog načelnika Općine Hrašćina,** za davanjem mišljenja Povjerenstva,na 189. sjednici održanoj dana 29. rujna 2022.g. daje sljedeće

**MIŠLJENJE**

**Nije suprotno odredbama ZSSI-a da obveznik Branko Tukač, općinski načelnik Općine Hrašćina primi novčanu potporu za slučaj smrti člana uže obitelji u iznosu od 3.000,00 kuna, ukoliko je pravo na primitak iste propisano zakonom ili drugim općim aktom tijela javne vlasti u kojem obveznik obnaša dužnost.**

Obrazloženje

Zahtjev za davanjem mišljenja Povjerenstva podnio je obveznik Branko Tukač, općinski načelnik Općine Hrašćina. U Povjerenstvu je zahtjev zaprimljen 28. rujna 2022. pod poslovnim brojem 711-U-8027-M-393/22-01-1, povodom kojeg se vodi predmet broj M-393/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a. Stoga je i obveznik Branko Tukač, povodom obnašanja navedene dužnosti, obvezan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da dužnost općinskog načelnika Općine Hrašćina obnaša profesionalno te postavlja upit može li ostvariti pravo na isplatu jednokratne potpore u slučaju smrti člana uže obitelji u iznosu od 3.000,00 kuna, budući da mu je majka preminula u rujnu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da obveznik, u smislu odredbi ZSSI-a, ima pravo na isplatu jednokratne potpore u slučaju smrti člana uže obitelji, jer se radi o isplati kojoj je povod smrt člana uže obitelji, slijedom čega se ne radi o zabranjenoj dodatnoj naknadi iz članka 7. točke d) ZSSI-a, koju bi obveznik primio uz plaću za obnašanje javne dužnosti.

Povjerenstvo tumači da obveznici mogu primiti različite oblike potpora i pomoći, koji se u pravilu isplaćuju namjenski i jednokratno kao oblik međuradničke solidarnosti, pod uvjetom da nastupe izvanredne okolnosti koje su povod za isplatu.

Stoga nema zapreke da obveznik Branko Tukač, općinski načelnik Općine Hrašćina, primi novčanu potporu za slučaj smrti člana uže obitelji u iznosu od 3.000,00 kuna, ukoliko je pravo na primitak iste propisano zakonom ili općim aktom tijela javne vlasti u kojem obveznik obnaša dužnost.

Pritom Povjerenstvo ističe kako se na obveznika ne primjenjuje kolektivni ugovor koji se primjenjuje na službenike i namještenike jedinica lokalne samouprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Branko Tukač, elektroničkom dostavom
2. Objava na internetskoj stranici Povjerenstva
3. Pismohrana